ከሕዝብ ዕይታ ተሰውረው የቆዩት የኤርትራ ፕሬዚዳንት ድንገተኛ ጉብኝት
ለበርካታ ቀናት ከአደባባይ ወይም ከሚዲያ በመጥፋታቸው የጤንነታቸው ጉዳይ አነጋጋሪ ሆኖ የሰነበተው የኤርትራ ፕሬዚዳንት አቶ ኢሳያስ አፈወርቂ፣ ከእሑድ ሚያዝያ 25 ቀን 2012 ዓ.ም. ጀምሮ በኢትዮጵያ ለሁለት ቀናት ድንገተኛ ይፋዊ ጉብኝት አድርገዋል፡፡ምንም እንኳ የኢትዮጵያ መንግሥት በሁለቱ አገሮች ግንኙነት፣ በኮሮና ወረርሽኝና በቀጣናዊ ጉዳዮች ላይ ለመወያየት ጉብኝቱ መደረጉን ቢገልጽም፣ እንቅስቃሴዎች በተገደቡበት ወቅት የአቶ ኢሳያስ ኢትዮጵያ መምጣት አነጋጋሪ ሆኗል፡፡ የአገር መሪዎችና የትልልቅ ተቋማት መሪዎች ብቻ ሳይሆኑ የጋራ ጉዳይ ያላቸው ግለሰቦችም ሆኑ የሥራ ኃላፊዎች፣ በኢንተርኔት አማካይነት እየተነጋገሩ ሥራቸውን በሚያቃልሉበት ጊዜ ጉብኝቱ ዱብ ዕዳ የሆነባቸውን ጭምር አስገርሟል፡፡ጠቅላይ ሚኒስትር ዓብይ አህመድ (ዶ/ር) ሰኞ ሚያዝያ 26 ቀን 2012 ዓ.ም.፣ ‹‹ዛሬ ጠዋት ከፕሬዚዳንት ኢሳያስ አፈወርቂ ጋር በመሆን የመቂ - ዝዋይ የመስኖ ልማት ፕሮጀክትን መርቀናል፡፡ የፍሎራ ቬጅ የአትክልትና ፍራፍሬ ችግኝ ማፍያን ጎብኝተናል። በግብርናው ዘርፍ ከፍተኛ ትኩረት ተሰጥቶት ከሚከናወኑት ሥራዎች ውስጥ በመስኖ ልማት ውጤታማነትን ማረጋገጥ አንዱ ነው። በኦሮሚያ ክልል ከፍተኛ አመራሮች መሪነት ለመስኖ ሥራ የተመቹ ሥፍራዎችን በሙሉ አቅም ለማንቀሳቀስ ከፍተኛ ርብርብ እየተደረገ መሆኑንም ተመልክተናል። ከወንድሜ ከፕሬዚዳንት ኢሳያስ ጋር በመሆን በዱግዳ ወረዳ የሚገኘው የችግኝ ጣቢያ ውስጥ የግብርና ባለሙያዎችን ትጋትና ምሳሌ የሚሆን የአመራር ቅንጅትን አድንቀናል፤›› ማለታቸው አይዘነጋም፡፡ነገር ግን የኮሮና ወረርሽኝ ሥጋት ባለበት በዚህ ወቅት ከጠቅላይ ሚኒስትሩ ጋር እንዲህ ዓይነት ሥፍራዎችን ለመጎብኘት ወይም የተለመደው ዓይነት ጉብኝት ለማድረግ ወደ ኢትዮጵያ መምጣታቸው የማይዋጥላቸው፣ ከዚህ ያለፈ ዓላማ ከሌላቸው በስተቀር አቶ ኢሳያስ ጉብኝቱን አይሞክሩትም ነበር ብለዋል፡፡ ጉብኝቱን አነጋጋሪ ካደረጉት መሠረታዊ ጉዳዮች መሀል አንዱ ከሕዝብ ዕይታ በመሰወራቸው ምክንያት በጠና ታመዋል ወይም ሌላ ከበድ ያለ ችግር ተፈጥሮባቸዋል ተብሎ የተወራውን ለማስተባበል ሲሆን፣ ሌላው ምክንያት ደግሞ በኮሮና ወረርሽኝና በምሥራቅ አፍሪካ አንበጣ ዳግም ማንሰራራት ምክንያት በኢኮኖሚው ላይ እየደረሰ ያለውን ቀውስ ለማርገብ የሚያስችል ድጋፍ ፍለጋ ነው የሚሉ አስተያየቶች ተሰምተዋል፡፡የኤርትራ መንግሥት ከቻይናዊው ቢሊየነር አሊባባ ኩባንያ ባለቤት ጃክ ማ ለአፍሪካ አገሮች በሙሉ የተላኩ ለኮሮና ቫይረስ መመርመሪያ ኪቶችን፣ የፊት ጭምብሎችን፣ የእጅ ጓንቶችንና ሌሎች ተዛማጅ ቁሳቁሶችን አልቀበልም ማለቱ ይታወሳል፡፡ ምክንያቱ ደግሞ ለረጅም ዓመታት በሚከተለው የውጭ ዕርዳታ መቀበል የሚከለክለውን ‹‹ራስን መቻል›› የሚለውን ፖሊሲውን ስለሚቃረን መሆኑን በይፋ ማስታወቁ አይዘነጋም፡፡ ዕርዳታ ለመቀበል ያልፈለገው የኤርትራ መንግሥት ከቻይና ለኮሮና ወረርሽኝ የሚያገለግሉ ቁሳቁሶችን ለመግዛት መወሰኑን፣ ከሳምንታት በፊት ማስታወቁ አይዘነጋም፡፡ በዚህ ምክንያት የፕሬዚዳንቱ ጉብኝት ድጋፍ ከመጠየቅ ይልቅ፣ ጤነኛ መሆናቸውን ወይም ምንም ችግር እንዳልገጠማቸው ለማሳየት የተደረገ መሆኑ ሚዛን ይደፋል ተብሏል፡፡በጆንስ ሆፕኪንስ ዩኒቨርሲቲ የኮሮና ቫይረስ ዕለታዊ መረጃ መሠረት በኤርትራ 39 ሰዎች በቫይረሱ ተይዘዋል፡፡ የአገሪቱ የጤና አገልግሎት አቅም በጣም በዝቅተኛ ደረጃ ላይ ስለሚገኝ፣ የቫይረሱ ሥርጭት አሁን ካለበት ዝቅተኛ ደረጃ መጠኑ እየጨመረ ከሄደ ጉዳቱ እንደ ሌሎች የአፍሪካ አገሮች ከባድ እንደሚሆን ብዙዎችን ያስማማል፡፡ኤርትራ ከፍተኛ ቁጥር ያላቸው እስረኞች ያሉባት አገር በመሆኗ በወረርሽኙ ምክንያት ጉዳት እንዳይደርስባቸው በተባበሩት መንግሥታት ድርጅት የስደተኞች ኮሚሽንና በዓለም አቀፍ የሰብዓዊ መብት ተቋማት ጭምር ጥያቄ ቢቀርብላትም፣ ለመፍታት ፈቃደኛ ባለመሆኗ ውግዘት እንደ ደረሰባት አይዘነጋም፡፡ በግዳጅ ወታደራዊ ማሠልጠኛ ውስጥ የሚገኙ ዜጎች ጉዳይንም በተለመለከተ እንዲሁ ስሞታ ቀርቧል፡፡ የኤርትራ መንግሥት ግን ውግዘቱን በማስተባበል፣ ‹‹ጠላት›› ያላቸው ወገኖች ወረርሽኙን ለመንግሥት ለውጥ ሊጠቀሙበት ነው በማለት ድርጊቱን ኮንኗል፡፡ በአልጄዚራ ድረ ገጽ ላይ አስተያየታቸውን የጻፉት በስደት ላይ የሚገኙት የፔን ኤርትራ ዋና ዳይሬክተር ኤርትራዊው አቶ አብረሃም ዘሬ፣ የኤርትራ መንግሥት ለጤና ከፍተኛ ሥጋት ለሆነው የኮሮና ወረርሽኝ እየሰጠ ያለው ምላሽ አደገኛ ነው ብለዋል፡፡ እያራመደ ያለውን አቋም ለውጦ የዓለም አቀፉን ማኅበረሰብ ድጋፍ ካልተቀበለ የኤርትራውያን ሕይወት አደጋ ውስጥ መሆኑን ጠቁመው፣ በአቋሙ ፀንቶ ከቀጠለ ግን በድኅረ ኮሮና ሥርዓተ መንግሥቱ ሊወድቅ ይችላል ሲሉ ግምታቸውን አሥፍረዋል፡፡ በዚህ ሁሉ ወጀብ ውስጥ ድምፃቸው ጠፍቶ የሰነበተው አቶ ኢሳያስ በድንገት ኢትዮጵያ በመምጣት ጉዳያቸውን ከፈጸሙ በኋላ፣ ወደ ኤርትራ ተመልሰዋል፡፡    